**Vyhlásenie o bezrozpornosti**

Návrh zákona o elektronických komunikáciách sa predkladá bez rozporov s rezortami.

Rozpory, ktoré pretrvávajú sú s Republikovou úniou zamestnávateľov v dvoch oblastiach.

Otázka, v ktorej nebola dosiahnutá dohoda napriek niekoľkým rozporovým konaniam je otázka znášania nákladov na poskytnutie súčinnosti poskytovateľov elektronických komunikačných služieb pre oprávnené orgány štátu. Republiková únia zamestnávateľov požaduje, aby vynaložené náklady podniku na splnenie povinnosti poskytovať údaje účastníkov a poskytovať prípadne inú súčinnosť uhrádzal orgán štátu, ktorý o poskytnutie údajov alebo súčinnosti požiadal. Rozporové konania k tejto problematike sa uskutočnili so všetkými dotknutými rezortami a poskytovateľmi elektronických komunikačných služieb. Kompromisné znenie bolo dosiahnuté v otázke znášania nákladov spojených s odpočúvaním, ale už nie nákladov spojených s inými súčinnosťami.

Druhá oblasť, v ktorej nebol dosiahnutý kompromis je otázka postavenia Národného bezpečnostného úradu pri sprístupňovaní prevádzkových a lokalizačných údajov v záujme bezpečnosti štátu na účely riešenia kybernetického bezpečnostného incidentu. Návrh zákona preberá súčasný platný právny stav, kedy Národný bezpečnostný úrad môže požiadať o sprístupnenie uvedených údajov. Republiková únia zamestnávateľov trvá na požiadavke, aby Národný bezpečnostný úrad získaval takéto údaje až na základe súhlasu príslušného súdu.